Tumrapipun pawitan ngawontênakên ada-ada makatên wau, kula sangêt yakin, manawi sadaya wau taksih kathah ingkang sami kagungan pawitan, namung pawitan wau sami dados pawitan pêjah. Liripun inggih sami taksih kagungan pawitan agêng, nanging awujud pangagêman, kados ta: sêlut, timang jlebrah, supe bandhilan, sêngkang tongkèng, ingkang sadaya wau aosipun wontên ingkang taksih ewon, malah dasanan ewon rupiyah punapa. Cobi, manawi kaparêng mênggalih radi sawatawis panjang kemawon, prakawis pawitan wau harak taksih kathah ingkang sami kagungan. Punapa barang-barang wau botên kenging dipun ingêrakên sawatawis wulan kemawon? Ingkang môngka manawi sagêd lan ubêd anggènipun ngingêrakên salajêngipun anggènipun ngawontênakên ada hès indhustri bathik wau, angsal pitulungan [pitu...]